**ПРЕДЛОГ ЗАКОНА О ПОТВРЂИВАЊУ**

**СПОРАЗУМА ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ ЦРНЕ ГОРЕ**

**О ОБАВЉАЊУ ПЛАЋЕНЕ ДЕЛАТНОСТИ ОДРЕЂЕНИХ ЧЛАНОВА ПОРОДИЦЕ ЧЛАНОВА**

**ДИПЛОМАТСКО – КОНЗУЛАРНИХ ПРЕДСТАВНИШТАВА**

**Члан 1.**

Потврђује се Споразум између Владе Републике Србије и Владе Црне Горе о обављању плаћене делатности одређених чланова породице чланова дипломатско - конзуларних представништава, потписан у Бeoграду, 5. јула 2019. године, у оригиналу на српском и црногорском језику.

**Члан 2.**

Текст Споразума у оригиналу на српском језику гласи:

**СПОРАЗУМ**

**ИЗМЕЂУ ВЛАДЕ РЕПУБЛИКЕ СРБИЈЕ И ВЛАДЕ ЦРНЕ ГОРЕ**

**О ОБАВЉАЊУ ПЛАЋЕНЕ ДЕЛАТНОСТИ ОДРЕЂЕНИХ**

**ЧЛАНОВА ПОРОДИЦЕ ЧЛАНОВА ДИПЛОМАТСКО –**

**КОНЗУЛАРНИХ ПРЕДСТАВНИШТАВА**

Влада Републике Србије и Влада Црне Горе (у даљем тексту: Стране),

препознајући потребу за дефинисањем правног оквира, који има за циљ да омогући обављање плаћене делатности одређеним члановима породица чланова дипломатско–конзуларних представништава државе именовања у држави пријема,

споразумеле су се о следећем:

**Члан 1.**

**Примена споразума**

1. Обављање плаћене делатности у држави пријема, на бази реципроцитета, дозвољено је следећим лицима:

a) супружнику/партнеру и неожењеној/неудатој деци до 26 година старости, односно док су на редовном школовању, дипломатско–конзуларног представника акредитованог у:

– држави пријема, или

– међународној организацији са седиштем у држави пријема;

б) супружнику/партнеру и неожењеној/неудатој деци неког другог члана особља дипломатско – конзуларног представништва те исте државе, како је дефинисано у члану 1. Бечке конвенције о дипломатским односима (1961) и члану 1. Бечке конвенције о конзуларним односима (1963) (у даљем тексту: Бечке конвенције).

2. Дозволу за обављање плаћане делатности издају надлежни органи државе пријема у складу са законима и прописима који су на снази у држави пријема и у складу са одредбама овог споразума.

3. Дозвола се не односи на држављане државе пријема или на лица са сталним боравиштем на њеној територији.

4. Дозвола за обављање плаћене делатности у држави пријема престаје да важи лицима која су, након започињања плаћене делатности, престала да буду чланови породице, односно део заједничког пријављеног домаћинства дипломатско–конзуларног представника из тачке 1. овог члана.

5. Дозвола се одобрава у периоду у којем лица на која се односи тачка 1. овог члана врше функцију у дипломатско–конзуларном представништву државе именовања на територији државе пријема, односно до завршетка мандата члана дипломатско–конзуларног представника.

6. Држава именовања обавестиће, дипломатским путем, министарство спољних послова државе пријема о доласку и коначном одласку лица која су чланови породице, односно део заједничког пријављеног домаћинства из тачке 1. овог члана и где је потребно, чињеници да је неко лице престало да буде члан породице, односно део заједничког домаћинства.

**Члан 2.**

**Процедуре**

1. Дипломатско–конзуларно представништво државе именовања упућује захтев за обављање плаћене делатности, у име члана породице, министарству спољних послова државе пријема.

2. У захтеву се наводи сродство члана породице са чланом дипломатско–конзуларног представништва, као и плаћена делатност коју ће то лице обављати.

3. Након провере података из става 2. овог члана и сагласности надлежних органа, министарство спољних послова државе пријема ће обавестити дипломатско–конзуларно представништво државе именовања да то лице може обављати плаћену делатност која је предмет захтева.

4. Процедуре које следе примењују се на начин којим се омогућава кориснику дозволе да се бави плаћеном делатношћу што је пре могуће. Сви захтеви у вези са радним дозволама и осталим сличним формалностима примењују се на начин повољан по корисника дозволе.

5. Дозвола корисника који обавља плаћену делатност не подразумева изузеће од било којих законских или других захтева у вези са личним особинама, професионалним или другим квалификацијама које појединац у питању мора да предочи приликом обављања плаћене делатности.

6. Дозвола за обављање плаћене делатности може се ускратити у случајевима где, из безбедносних разлога, само држављани државе пријема могу обављати такву делатност.

**Члан 3.**

**Грађанске и управне привилегије и имунитети**

У случајевима када корисник дозволе ужива имунитет од грађанске и управне јурисдикције државе пријема, у складу са одредбама Бечких конвенција, такав имунитет се неће примењивати у погледу било које радње изведене у склопу плаћене делатности, а која је предмет грађанског или управног права државе пријема. Држава именовања одрећи ће се имунитета од извршења било које одлуке суда у вези са овим питањима.

**Члан 4.**

**Имунитет од кривичног гоњења**

У случајевима када корисник дозволе за обављање плаћене делатности ужива имунитет од кривичне јурисдикције државе пријема**,** у складу са одредбама Бечких конвенција:

а) држава именовања одрећи ће се имунитета од кривичне јурисдикције коју ужива корисник дозволе у односу на државу пријема, а у вези са било којим делом или пропустом који произилази из плаћене делатности, осим у посебним случајевима где држава именовања сматра да би такво одрицање могло бити супротно њеним властитим интересима;

б) одрицање од имунитета од кривичне јурисдикције неће се тумачити као проширење на имунитет од извршења казне, за које је потребно посебно укидање. У случају таквог захтева, држава именовања озбиљно ће размотрити захтев државе пријема.

**Члан 5.**

**Опорезивање и режим социјалног осигурања**

У складу са одредбама Бечких конвенција, корисници дозволе који обављају плаћену делатност подлежу опорезивању и режимима социјалног осигурања државе пријема за сва питања која су у вези са њиховом плаћеном делатношћу у држави пријема.

**Члан 6.**

**Измене и допуне**

Овај споразум може се изменити и допунити уз обострану сагласност Страна, дипломатским путем.

**Члан 7.**

**Трајање и престанак важења**

Овај споразум закључује се на неодређени временски период.

Свака страна може да откаже Споразум у било које време, уз претходно писано обавештење другој страни, шест месеци унапред.

**Члан 8.**

**Ступање на снагу**

Овај споразум ступа на снагу даном пријема последњег писаног обавештења, којим Стране обавештавају једна другу, дипломатским путем, о испуњењу унутрашњих правних процедура неопходних за његово ступање на снагу.

Потписано у Београду, дана 5. јула 2019. године, у два оригинална примерка на српском и црногорском и, при чему су оба текста једнако веродостојна.

|  |  |
| --- | --- |
| **ЗА ВЛАДУ РЕПУБЛИКЕ СРБИЈЕ**  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  Ивица Дачић,  Потпредседник Владе и  министар спољних послова Р. Србије | **ЗА ВЛАДУ ЦРНЕ ГОРЕ**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Бранислав Мићуновић,  Амбасадор Црне Горе у Београду |

**Члан 3.**

Орган надлежан за спровођење овог споразума је Министарство спољних послова.

**Члан 4.**

Овај закон ступа на снагу осмог дана од дана објављивања у „Службеном гласнику Републике Србије – Међународни уговори”.

**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Владе Републике Србије и Владе Црне Горе о обављању плаћене делатности одређених чланова породице чланова дипломатско–конзуларних представништава садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ДОНОШЕЊЕ ЗАКОНА**

Област запошљавања чланова породица дипломатског и другог особља дипломатско-конзуларних представништава две земље или у мисијама при међународним владиним организацијама, до сада није била правно регулисана. Постоји обострани интерес за регулисање овог питања.

Споразумом се на реципрочној основи између две државе, регулише обављање плаћене делатности чланова породице чланова званичних представништава две државе.

Поступак запошљавања чланова породице службеника државе одашиљања покреће се тако што дипломатско-конзуларно представништво подноси званичан захтев за обављање плаћене делатности Протоколу Министарства спољних послова државе пријема, који након што утврди да не постоје сметње, у смислу испуњености услова предвиђених овим споразумом, као и важећег законодавства државе пријема, обавештава дипломатско-конзуларно представништво државе одашиљања, преко Протокола Министарства спољних послова државе пријема, о одлуци донетој у вези са захтевом за обављање плаћене делатности.

У случају да издржавани члан породице ужива имунитет од грађанске и управне јурисдикције државе пријема, овај имунитет се не примењује у случају чињења или пропуста остварених за време обављања плаћене делатности. У таквим случајевима, држава одашиљања ће се одрећи и од имунитета ради извршења било које одлуке суда против члана породице.

У погледу имунитета од кривичног судства, држава која акредитује ће се одрећи и од овог имунитета за издржаваног члана породице у вези са било којим делом или пропустом који произилази из плаћене делатности, осим у посебним случајевима када држава одашиљања сматра да би такво одрицање било у супротности са њеним интересима.

Дозвола за бављење плаћеним послом у складу са овим споразумом, престаће да важи одмах након што кориснику тог овлашћења престане статус издржаваног лица, датумом престанка уговорних обавеза или, у сваком случају, када се заврши служба лица које издржава тог члана породице.

Лица која би се запослила на основу овог споразума потпадала би под режим социјалног осигурања земље пријема у вези са свим питањима која се тичу њиховог запослења у тој држави. Она би такође, била у обавези да у држави пријема плаћају све порезе на приход остварен по основу посла који обављају у складу са овим споразумом.

Последњих година је постала уобичајена међународноправна пракса закључивања билатералних споразума којима се на реципрочној основи регулише запошљавање чланова породице запослених у дипломатско-конзуларним представништвима или мисијама при међународним владиним организацијама. Друга сврха ових споразума је да се поменутом кругу лица ограниче привилегије и имунитети када су у питању активности везане за обављање плаћених делатности, који би им иначе припадали према бечким конвенцијама о дипломатским и конзуларним односима.

У савременим условима живота све је чешћа појава да у многим земљама супружници одбијају да напусте свој посао да би пратили у иностранство брачног или ванбрачног партнера који је члан особља дипломатско-конзуларног представништва или мисије при међународним владиним организацијама. Ова чињеница навела је многе државе, односно њихова министарства спољних послова да пронађу правни начин да реше овај проблем својих запослених. Основни циљ је очување нормалног породичног живота дипломатско-конзуларних представника и држање породице на окупу, уз задовољење професионалних и економских предуслова за функционисања тих породица. Ефекти рада дипломатско-конзуларних представника у случају раздвојених породица несумњиво су мањи од ефеката рада оних дипломатско-конзуларних представника који раде у окружењу својих породица које се налазе са њим у држави службовања.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА**

За спровођење Закона о потврђивању Споразума између Владе Републике Србије и Владе Црне Горе о обављању плаћене делатности одређених чланова породице чланова дипломатско–конзуларних представништава није потребно обезбеђивање средстава у буџету Републике Србије.